O`zbekiston Mudofaa vazirligi “Eng namunali vazirlik va idora” tanlovida g`olib bo`ldi

O`zbekiston Prezidentining tegishli qaroriga muvofiq, joriy yilda respublika miqyosida o`tkazilgan ma`naviy-ma`rifiy sohadagi “Eng namunali vazirlik va idora” tanlovida Mudofaa vazirligi 96,9 ball bilan faxrli birinchi o`rinni qo`lga kiritdi.
Tanlov g`oliblarini taqdirlash marosimi Respublika Ma`naviyat va ma`rifat markazida o`tkazildi.Tantanada davlat va jamoat tashkilotlari vakillari, taniqli olimlar, madaniyat xodimlari ishtirok etdi. So`zga chiqqanlar bugun respublikamiz bo`ylab amalga oshirilayotgan ma`naviy-ma`rifiy ishlar ko`lami, miqyosi va erishilgan natijalarni e`tirof etdi.
Ta`kidlash kerakki, tanlovga ma`naviy-ma`rifiy ishlarni tizimli yo`lga qo`ygan, bu borada yuqori samaradorlikka erishgan 20 ta vazirlik va idoradan ariza qabul qilindi. G`oliblikka da`vogarlarning faoliyati Prezident adminstrasiyasi, Vazirlar Mahkamasi, Respublika Ma`naviyat va ma`rifat markazi mas`ul xodimlaridan iborat ishchi guruh tomonidan joylarga chiqib, nizomda belgalangan mezonlar asosida o`rganildi. 
“Eng namunali vazirlik va idora” tanlovida peshqadamlik qilgan Mudofaa vazirligiga Prezident sovg`asi — Damas rusumli avtomashina hamda 15 million so`mlik kitoblar to`plami topshirildi. Sovg`alarni mudofaa vazirining Tarbiyaviy va mafkuraviy ishlar bo`yicha o`rinbosari polkovnik Hamdam Qarshiev qabul qilib oldi.